Uredba Sveta (ES) št. 823/2004

z dne 26. aprila 2004

o spremembi Uredbe (ES) št. 2604/2000 o uvedbi dokončnih protidampinških dajatev pri uvozu določenega polietilen tereftalata s poreklom med drugim iz Tajske

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti [1](v nadaljnjem besedilu "osnovna uredba") in zlasti člena 11(4) Uredbe,

ob upoštevanju predloga, ki ga je Komisija predložila po posvetovanju s Svetovalnim odborom,

ob upoštevanju naslednjega:

A. VELJAVNI UKREPI

(1) Ukrepi, ki so zdaj v veljavi, so dokončne protidampinške dajatve, uvedene z Uredbo (ES) št. 2604/2000 [2], po kateri za uvoz določenega polietilen tereftalata (zadevni izdelek) s poreklom iz Tajske v Skupnost veljajo dajatve v obliki določenega zneska 83,2 EUR na tono. Na podlagi iste uredbe so bile uvedene tudi protidampinške dajatve na uvoz zadevnega izdelka iz Indije, Indonezije, Malezije, Republike Koreje in Tajvana.

(2) Opozoriti je treba, da za uvoz s poreklom iz Tajske veljajo tudi dokončne izravnalne dajatve v vrednosti 49,1 EUR na tono, uvedene z Uredbo (ES) št. 2603/2000 [3]. Izravnalne dajatve so bile uvedene tudi za uvoz iz Indije in Malezije.

B. SEDANJA PREISKAVA

1. Zahteva za revizijo

(3) Komisija je od tajskega proizvajalca Indo Pet (Thailand) Ltd (Indo Pet) naknadno prejela prošnjo za začetek revizije Uredbe (ES) št. 2604/2000 v smislu "novega izvoznika" v skladu s členom 11(4) osnovne uredbe. To podjetje je izjavilo, da ni bilo povezano z nobenim od proizvajalcev - izvoznikov na Tajskem, na katere so se nanašali veljavni protidampinški ukrepi za zadevni izdelek. Izjavilo je tudi, da zadevnega izdelka v Skupnost ni izvažalo v prvotnem obdobju preiskave (tj. od 1. oktobra 1998 do 30. septembra 1999), temveč šele pozneje.

(4) Omeniti je treba, da je Komisija od istega tajskega proizvajalca sočasno prejela prošnjo za začetek pospešene revizije Uredbe (ES) št. 2603/2000. Ta vzporedni postopek je predmet posebne uredbe Sveta.

2. Uvedba revizije "novega izvoznika"

(5) Komisija je preučila dokaze, ki jih je predložil zadevni tajski proizvajalec - izvoznik, in ugotovila, da so zadostni za utemeljitev uvedbe pospešene revizije v skladu s členom 11(4) osnovne uredbe. Po tem ko se je Komisija posvetovala s svetovalnim odborom in zadevni industriji Skupnosti dala možnost za pripombe, je z Uredbo (ES) št. 1292/2003 uvedla revizijo Uredbe (ES) št. 2604/2000 v zvezi z Indo Pet in začela preiskavo.

(6) Na podlagi uredbe, ki uvaja revizijo, so bile protidampinške dajatve, uvedene z Uredbo (ES) št. 2604/2000 glede uvoza zadevnega izdelka, ki ga proizvaja zadevno podjetje, razveljavljene. Hkrati se je skladno s členom 14(5) osnovne uredbe carinskim organom odredilo, da sprejmejo ustrezne ukrepe za prijavo takega uvoza.

3. Zadevni izdelek

(7) Izdelek, ki ga obravnava ta pregled, je isti kakor v prvotni preiskavi, tj. polietilen tereftalat (PET) s koeficientom viskoznosti 78 ml/g ali več glede na standard DIN (Deutsche Industrienorm) 53728. Zdaj je uvrščen pod tarifno oznako KN 39076020.

4. Zadevne stranke

(8) Komisija je o začetku preiskave uradno obvestila zadevno podjetje in predstavnike države izvoznice. Poleg tega je dala drugim zadevnim strankam možnost, da pisno predstavijo svoja stališča in zahtevajo zaslišanje. Vendar pa takega zahtevka niso prejeli.

(9) Komisija je zadevnemu podjetju tudi poslala vprašalnik in v roku prejela odgovor. Komisija je preiskala in preverila vse informacije, ki so bile po njenem mnenju potrebne za ugotavljanje dampinga, ter opravila kontrolne obiske prostorov zadevnega podjetja.

5. Obdobje preiskave

(10) Preiskava dampinga je zajemala obdobje od 1. januarja 2002 do 31. marca 2003 (obdobje preiskave ali OP).

6. Metodologija

(11) V tej preiskavi je bila uporabljena ista metodologija kakor v prvotni preiskavi.

C. OBSEG REVIZIJE

(12) Ker v okviru te preiskave ni bila vložena nobena zahteva za revizijo ugotovitev o škodi, se je revizija omejila na vprašanje dampinga.

D. REZULTATI PREISKAVE

(13) Preiskava je potrdila, da zadevno podjetje zadevnega izdelka ni izvažalo med prvotno preiskavo in da je v Skupnost začelo izvažati po tem obdobju.

(14) Poleg tega je, glede na predloženo dokazno dokumentacijo, Indo Pet lahko zadostno dokazal, da ni niti neposredno niti posredno povezan s katerim koli tajskim proizvajalcem - izvoznikom, za katerega veljajo protidampinški ukrepi v zvezi z zadevnim izdelkom.

(15) Po izkušnjah sodeč pa je treba opozoriti, da je zadevni izvoznik vendarle povezan z drugim proizvajalcem - izvoznikom s sedežem v Indoneziji, ki ga, kakor je navedeno zgoraj, tudi zadevajo protidampinške dajatve na uvoz istega izdelka v Skupnost. Preiskava je pokazala, da je po sedanjem OP ta indonezijski proizvajalec - izvoznik ustanovil na tajskem tovarno, ki je postala Indo Petov izključni dobavitelj osnovne surovine, uporabljene za izdelavo zadevnega izdelka. Ta surovina predstavlja približno 90 % skupnega proizvodnega stroška zadevnega izdelka.

(16) Komisija je preučila, ali so količine, ki jih je izvozil zadevni proizvajalec - izvoznik iz Tajske, in njihove ustrezne cene dovolj pomembne, da so lahko reprezentativna osnova za presojo, ali gre za damping ali ne.

(17) Preiskava je pokazala, da sta bili v preiskovalnem obdobju ugotovljeni le dve prodajni transakciji v Skupnost, pri katerih je šlo za količini 40 in 20 ton. Ti dve transakciji sta v navedenem obdobju predstavljali 0,1 % skupne prodaje podjetja in 0,4 % njegovega skupnega izvoza.

(18) Ti prodajni transakciji sta se zgodili februarja in marca 2002, tj. malo pred tem, ko se je Indo Pet prvič obrnil na Komisijo s prošnjo za pregled novega izvoznika. Po izkušnjah sodeč je treba pripomniti, da Indo Pet od takrat pa do pregleda na kraju samem ni registriral nobenih nadaljnjih izvoznih prodaj v Skupnost.

(19) Glede cen je preiskava pokazala, da je bila za kategorijo PET, najpogosteje prodajano na domačih in izvoznih trgih, izvozna cena v Skupnosti pri obeh zgoraj navedenih transakcijah za približno 45 % višja od povprečne izvozne cene, ki jo zaračunava Indo Pet v državah nečlanicah EU.

(20) Če se upošteva le izvozna prodaja sosednjim državam EU, ki se bodo kmalu pridružile Skupnosti in ki jih delno oskrbujejo trgovci s sedežem v Skupnosti, se izkaže, da je bila cena v zadevnih dveh transakcijah Skupnosti za približno 60 % višja od tega izvoza. Zadevne prodajne transakcije pri navedenih državah so bile med OP veliko bolj obsežne kakor izvozne transakcije v Skupnost, zato pa verjetno bolje kažejo raven izvozne cene, ki jo običajno uveljavlja Indo Pet.

(21) Ne nazadnje je preiskava pokazala, da je bila celotna izvozna cena Indo Peta v povprečju ne le pod njihovo ceno na domačem trgu, temveč tudi pod proizvodnimi stroški.

(22) Iz zgoraj navedenih razlogov se zagovarja stališče, da zadevni dve izvozni prodajni transakciji v Skupnost med OP nista bili dovolj pomembni, da bi na njuni podlagi presojali obstoj dampinga. Tako se zagovarja stališče, da bi morala raven dajatev ostati enaka, kakor je bila določena v prvotni preiskavi.

E. SPREMEMBA UKREPOV V REVIZIJI

(23) Glede na predhodno velja, da je treba dokončno posamezno protidampinško dajatev za zadevnega izvoznika obdržati na ravni stopnje dokončne protidampinške dajatve, veljavne v državi, ki je določena v prvotni preiskavi, tj. 14,2 %.

(24) Med prvotno preiskavo je bilo ugotovljeno, da je primerno uvesti dajatve v obliki določenih zneskov na tono, ker cene PET lahko nihajo skladno z nihanjem cen surove nafte, kar občutno vpliva na raven dajatev. Isto metodologijo bi bilo treba uporabiti tudi v sedanji preiskavi. Zato bi morala stopnja dokončne posamezne protidampinške dajatve na neto ceno franko meja Skupnosti, neocarinjeno, za izdelke zadevnega proizvajalca - izvoznika znašati 83,2 EUR na tono.

(25) V skladu s členom 14(1) osnovne uredbe ne smejo za noben izdelek veljati protidampinške in izravnalne dajatve za ravnanje v eni in isti okoliščini, ki je posledica dampinga ali izvozne subvencije. Ker je treba protidampinške dajatve uvesti za uvoz zadevnega izdelka, je treba določiti, ali in do kakšnega obsega je subvencija in stopnja dampinga posledica enake okoliščine.

(26) V vzporedni preiskavi iz uvodne izjave 4 za proizvajalca - izvoznika ugotovljene subvencije niso izvozne subvencije in se torej šteje, da niso vplivale na izvozno ceno in ustrezno stopnjo dampinga. Zato se lahko izravnalne dajatve uvedejo skupaj s protidampinškimi dajatvami do obsega v skladu s členom 9(4) osnovne uredbe, tako da obe dajatvi skupaj ne presežeta stopnje odprave škode v višini 22,6 %, določene za Tajsko, v okviru prvotne preiskave. Do teh okoliščin pa v tem primeru ne pride in je torej treba uvesti izravnalne in protidampinške dajatve.

F. RETROAKTIVNO OBRAČUNAVANJE PROTIDAMPINŠKE DAJATVE

(27) Ker je bil izid revizije določitev dampinga za zadevno podjetje, se za to podjetje retroaktivno obračuna tudi protidampinška dajatev od dneva začetka te revizije za uvoz, za katerega velja registracija v skladu s členom 3 Uredbe (ES) št. 1292/2003.

G. OBVESTILO O UKREPU IN TRAJANJE UKREPA

(28) Zadevno podjetje in vse zainteresirane stranke so bili obveščeni o dejstvih in premislekih, na podlagi katerih se je nameravala uvesti dokončna protidampinška dajatev na njegov uvoz zadevnega izdelka v Skupnost.

(29) Ta revizija ne vpliva na čas prenehanja veljavnosti Uredbe (ES) št. 2604/2000 v skladu s členom 11(2) osnovne uredbe.

(30) Zato je treba Uredbo (ES) št. 2604/2000 ustrezno spremeniti –

SPREJEL NASLEDNJO UREDBO:

Člen 1

1. V tabeli člena 1(3) Uredbe (ES) št. 2604/2000 se doda naslednje:

"Država | Podjetje | Dokončna dajatev (EUR na tono) | TARIC dodatna oznaka |

Tajska | Indo Pet (Tajska) Ltd | 83,2 | A468" |

2. Uvedena dajatev se obračuna tudi retroaktivno za uvoz zadevnega izdelka, ki se registrira v skladu s členom 3 Uredbe (ES) št. 1292/2003.

3. Če ni določeno drugače, se uporabljajo veljavne določbe v zvezi s carinsko dajatvijo.

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 26. aprila 2004

Za Svet

Predsednik

B. Cowen

[1] UL L 56, 6.3.1996, str. 1. Uredba, kakor je bila nazadnje spremenjena z Uredbo (ES) št. 461/2004 (UL L 77, 13.3.2004, str. 12).

[2] UL L 301, 30.11.2000, str. 21. Uredba, kakor je bila nazadnje spremenjena z Uredbo Komisije (ES) št. 1292/2003 (UL L 181, 19.7.2003, str. 20).

[3] UL L 301, 30.11.2000, str. 1. Uredba, kakor je bila nazadnje spremenjena z Uredbo (ES) št. 822/2004 (glej stran 3 tega Uradnega lista).

--------------------------------------------------